കോഴിപ്പുറത്ത് മാധവമേനോൻ

സ്വതന്ത്രസമര നേതാവും കോൺഗ്രസ്സ് പ്രവർത്തകനും മദ്രാസ് സംസ്ഥാനത്തിലെ മലബാർ ജില്ലയെ പ്രതിനിധീകരിച്ച് മൂന്ന് തവണ മന്ത്രിസ്ഥാനം വഹിക്കുകയും ചെയ്ത വ്യക്തിത്വമായിരുന്നു കോഴിപ്പുറത്ത് മാധവമേനോൻ. സ്വതന്ത്രസമര നേതാവ് എ.വി കുട്ടിമാളു അമ്മ പത്നിയാണ്.
ജീവിതരേഖ
1896 ജൂലൈ 26 ന് ചേലനാട്ട് അച്ചുതമേനോന്റെ മകനായി കോഴിക്കോട്ടെ തിരുവണ്ണൂർ കോഴിപ്പുറത്ത് തറവാട്ടിൽ ജനിച്ചു. തിരുവനന്തപുരം ലോ കോളജിൽനിന്നു നിയമബിരുദം നേടി. കുറച്ചുകാലം അഭിഭാഷകനായി ജോലി ചെയ്തു. 1932-ൽ സിവിൽ നിയമലംഘന പ്രസ്ഥാനത്തിന്റെ ഭാഗമായി 20 മാസം ജയിൽവാസമനുഷ്ഠിച്ചു. 1939 ജനുവരി ഏഴിനു കോഴിക്കോട് നഗരസഭാധ്യക്ഷനായി സ്ഥാനമേറ്റു.
മദ്രാസ് സംസ്ഥാനത്ത് മലബാർ ജില്ലയെ പ്രതിനിധീകരിച്ച് മൂന്ന് തവണ മന്ത്രിയായി. 1947 മാർച്ച് മുതൽ 1952 ഫെബ്രുവരി വരെ കൃഷി, നിയമം, വിദ്യാഭ്യസം എന്നിവയുടെ ചുമതലകൾ വഹിച്ചു. മലമ്പുഴ ഡാമും കുറ്റിപ്പുറം പാലവും അദ്ദേഹത്തിൻ്റെ സംഭാവനകൾ ആണെന്ന് വിലയിരുത്തപ്പെടുന്നു.. 1954 ഏപ്രിൽ 3 മുതൽ 1966 ഏപ്രിൽ 2 വരെ രാജ്യസഭാംഗമായി.
മാതൃഭൂമിയുടെ സ്ഥാപക ജോയിൻ്റ് ഡയറക്റ്റർമാരിൽ ഒരാളായിരുന്നു. 
1971 സെപ്തംബർ 1 ന് മരണമടഞ്ഞു.

സ്വാതന്ത്ര്യസമര രംഗത്തെ മലബാറിലെ നേതാക്കളായ കെ.പി. കേശവമേനോൻ, കെ. മാധവൻ നായർ, ബ്രഹ്മദത്തൻ നമ്പൂതിരിപ്പാട്, ഇ. മൊയ്തുമൗലവി എന്നിവരുടെ സമകാലികനായിരുന്നു മാധവമേനോൻ. മലബാർ കലാപകാലത്തെ സമരാനുകൂലികളെ പ്രചോദിപ്പിക്കുന്നതിനും മതസാഹോദര്യം ഊട്ടിയുറപ്പിക്കുന്നതിനുമായി അദ്ദേഹം നിലകൊണ്ടു. 1921 കാലത്ത് മമ്പുറം പള്ളിയിലെ ജുമുഅ ഖുതുബക്ക് ശേഷം മാധവമേനോൻ ജനങ്ങളെ അഭിസംബോധന ചെയ്യുമായിരുന്നു..

1921 മലബാർ ലഹള എന്ന പേരിൽ 1949-ൽ പ്രസിദ്ധീകരിച്ച കോയട്ടി മൗലവിയുടെ ഗ്രന്ഥത്തിന് അവതാരിക എഴുതിയത് മാധവമേനോൻ ആയിരുന്നു.

അവലംബം

കുറിപ്പുകൾ
ക. ഒരിക്കൽ മമ്പുറം പള്ളിയിലെ പ്രഭാഷണത്തിൽ കോഴിപ്പുറത്ത് മാധവമേനോൻ ഇങ്ങനെ ജനങ്ങളെ ആഹ്വാനം ചെയ്തു:
നമ്മുടെ രാജ്യവും കുടുംബങ്ങളും പരസ്പരം ശിഥിലീകരിക്കപ്പെട്ടിരിക്കുന്നു. ഭിന്നിപ്പിച്ച് നമുക്കിടയിൽ ആധിപത്യം ഉറപ്പിക്കുക എന്നതാണ് ബ്രിട്ടീഷുകാർ ചെയ്തുകൊണ്ടിരിക്കുന്നത്. നമ്മൾ ഒരിക്കലും ആ തന്ത്രത്തിൽ വീണുപോകരുത്. ബ്രിട്ടീഷുകാർക്കെതിരെ ഒരുമിച്ചുനിന്ന് പോരാടാൻ തയാറാവേണ്ടതുണ്ട്. ബ്രിട്ടീഷുകാർ ഈ നാട്ടിലെ ഹിന്ദുവിന്റെയും മുസ്‌ലിമിന്റെയും ശത്രുവാണ്...

വർഗ്ഗം:കേരളത്തിലെ സ്വാതന്ത്ര്യ സമര സേനാനികൾ
വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ
വർഗ്ഗം:1896-ൽ ജനിച്ചവർ
വർഗ്ഗം:1971-ൽ മരിച്ചവർ
വർഗ്ഗം:ഇന്ത്യൻ സ്വാതന്ത്ര്യസമരസേനാനികൾ